Izvor: N1

Izvršni direktor Nordeusa Branko Milutinović rekao je danas da je sa diplomom Elektrotehničkog fakulteta otišao iz zemlje 2006. godine, ali da sada "deca nemaju objektivnih razloga da idu", a generalni direktor Metalac grupe Aleksandar Marković ističe da se stvara utisak da su domaći privrednici u lošijem položaju nego strani.

Milutinović je, na panelu Samita privrednih lider regiona u organizaciji nedeljnika NIN, istakao da nekima kulturološki ne prijaju neke stvari, žele da iskuse nešto pa odu, ali egzistencijalno nema razloga za odlazak.

Da bi se profesionalno razvijali ne moraju odlaziti, rekao je Milutinović.

Teško je, ali je manje teško iz tri razloga. Prvo, postoje ljudi koji su već uradili neke stvari, pokazali da je moguće i daju nadu i veru i drugima da više rizikuju, dostignut je određen nivo znanja, kao i sam razvoj tehnologija i biznis modela na globalnom nivou, rekao je Milutinović.

IPSOS: Problem bi sada mogla da bude visoka zaposlenost

Predrag Kurčubić ispred IPSOS-a rekao je FoNetu, u pauzi samita, da prema grubim procenama postoji od 90.000 do 100.000 ljudi manje svake godine koji pretenduju na tržište rada.

"To je rezultat nekoliko faktora, a najvažniji je verovatno otvaranje novih radnih mesta. Prema podacima centralnog registra obaveznog socijalnog osiguranja, u protekle četiri godine imamo približno 200.000 novih radnih mesta, odnosno to su uplaćena socijalna davanja po čoveku", rekao je Kurčubić.

To je oko 45.000 novih radnih mesta godišnje, uglavnom u privatnom sektoru, rekao je on i istakao da su drugi važni faktori depopulacija i migracije.

Kurčubić je rekao da je svake godine oko 35.000 manje u Srbiji, kao rezultat toga da više ljudi umre nego što se rodi.

Migracije su treći faktor, naveo je on, ali tu nema preciznih podatak koliko se ljudi iseljava, a još manje podataka ko se iseljava, rekao je Kurčubić i naveo da se radi o broju od 15.000 do 20.000 godišnje.

Nekada je problem bila niska zaposlenost, a sada nam se čini da bi problem mogao da bude visoka zaposlenost, ukazao je on.

Kurčubić je rekao da, kada se govori o smanjenju broja nezaposlenih, polovina tog efekta odlazi na radna mesta, dok polovina ide na negativna demografska kretanja, odnosno depopulaciju i iseljavanje.

Direktor Metalca: Država pomaže kad ne smeta

Generalni direktor Metalac grupe Aleksandar Marković istakao da je da država pomaže "kad ne smeta", ali to ne znači da ne može i da pomogne.

Mi imamo formalni kanal komunikacije kroz privrednu komoru, ali svi imamo utisak da su domaći investitori na neki način u lošijem položaju nego strani i kad se tiče subvencija, regulative i odnosa prema zaposlenima, istakao je Marković.

"Država razgovara na neki način, ali to treba staviti u operativnu funkciju, da se bolje čuje glas domaćih investitora. Čujete da postoji potencijal od 500 miliona evra za investiranja koji se ne koriste zato što nema regulative", ukazao je on.

To su stvari o kojima bih ja razmislio, evri su evri, nemaju domaće ili strane poreklo, dodao je Marković.

Marković je ocenio da je svaka kompanija priča za sebe i ima svoju strategiju, a pre svega je važno praviti održivu priču.

Ako vi strategiju bazirate na tome da dođete, uzmete

subvenciju, uložite toliko da ne možete da izgubite kada nestanu subvencije, onda je normalno da vam je izlazna barijera niska, smatra Marković.

Ne znam da li je neko otišao pošto je potrošio subvencije, ima dosta špekulacija, naveo je on, samo je pitanje dugoročne strategije.

Nije važno - domaći ili strani investitor, važno je da je investirao novac i da prinos na kapital ostaje ovde, predočio je Marković.

Marković je rekao da kompanija koju vodi postoji 60 godina i da je tokom tog perioda bilo mnogo izbornih godina.

Sve utiče na poslovanje, ali ono što se odrazi na jedan deo, nadoknadi se na drugoj strani. Radi se o izgovorima, zaključio je Marković u izjavi FoNetu.